न्यु डायमन्ड र एपीएफ अन्तिम चारमा
शिवम् न्यु डायमन्ड एकेडेमी र एपीएफ क्लबले प्रथम शिवम् न्यु डायमन्ड कप महिला भलिबलको पहिलो दिन आइतबार सफलता हात पार्दै अन्तिम चारको यात्रा तय गरेका छन् ।
काठमाडौँ — शिवम् न्यु डायमन्ड एकेडेमी र एपीएफ क्लबले प्रथम शिवम् न्यु डायमन्ड कप महिला भलिबलको पहिलो दिन आइतबार सफलता हात पार्दै अन्तिम चारको यात्रा तय गरेका छन् ।न्यु डायमन्डले आर्मीलाई २५–१३, २५–१९ र २५–१७ ले हराएर समूह ‘बी’ विजेताका रूपमा सेमिफाइनलमा स्थान बनायो त्यसमा प्रभावशाली देखिएकी प्रतिभा माली वुमेन अफ द म्याच भइन् ।अघिल्लो दिन ढोरपाटन डबल लिग च्याम्पियन भएको एपीएफले पनि टप्स उमावि, पोखरामाथि सहज जित रच्दै समूह ‘ए’ विजेताका रूपमा सेमिफाइनलमा स्थान सुरक्षित गर्‍यो । उसले २५–१२, २५–२२, २५–१० ले सफलता हात पारेको थियो । त्यसमा एपीएफकी ओपन स्पाइकर सरस्वती चौधरी वुमेन अफ द म्याच घोषित भइन् । ढोरपाटन डबल लिगका उत्कृष्ट ६ टिम सहभागी प्रतियोगिताको विजेताले १ लाख ५१ हजार रुपैयाँ पाउनेछ । उपविजेताले १ लाख १ हजार, तेस्रोले ५१ हजार र चौथो हुनेले २१ हजार रुपैयाँ हात पार्नेछन् । प्रतियोगिता मंगलबारसम्म चल्नेछ ।